b'\n_START_ARTICLE_\nUusi saksalainen elokuva\n_START_PARAGRAPH_\nUudeksi saksalaiseksi elokuvaksi (Der Neue Deutsche Film) kutsutaan Saksassa 1960-luvun lopulla esiinmarssinutta uutta elokuvantekij\xc3\xb6iden sukupolvea. Sen merkitt\xc3\xa4vi\xc3\xa4 nimi\xc3\xa4 ovat mm. ohjaajat Rainer Werner Fassbinder, Werner Herzog, Volker Schl\xc3\xb6ndorff, Wim Wenders ja Alexander Kluge. Se oli yksil\xc3\xb6lliseen ilmaisuun ja ilmaisulliseen riippumattomuuteen pyrkiv\xc3\xa4\xc3\xa4 auteur-elokuvaa ranskalaisen uuden aallon hengess\xc3\xa4, mutta yht\xc3\xa4 lailla tekij\xc3\xa4t halusivat her\xc3\xa4tt\xc3\xa4\xc3\xa4 yleis\xc3\xb6n ajattelemaan. Nuoriin elokuvantekij\xc3\xb6ihin vaikutti opiskelijoiden protestiliike, joka haastoi Saksan auktoriteetit._NEWLINE_Uusi saksalainen elokuva synnytti joukon klassikoiksi luettavia elokuvia sek\xc3\xa4 henkil\xc3\xb6kohtaisia menestystarinoita, kuten Schl\xc3\xb6ndorffin ja Wendersin Hollywood-urat. Menestys vaati kuitenkin tekij\xc3\xb6iden kasvamista ulos yhteisist\xc3\xa4 periaatteista, jotka loivat uuden saksalaisen elokuvan. Aikakauden loppuna pidet\xc3\xa4\xc3\xa4n yleisesti Fassbinderin kuolemaa 1982, mutta sen k\xc3\xa4\xc3\xa4nnekohtana voidaan pit\xc3\xa4\xc3\xa4 dokumentaarista elokuvaa Terrorin ja kauhun syksy (Deutschland im Herbst, 1978). Se on useamman ohjaajan (mm. Fassbinder, Schl\xc3\xb6ndorff ja Kluge) reaktio Punaisen armeijakunnan johtamaan terrorismin aaltoon Saksassa syksyll\xc3\xa4 1977.'